Gandia programa diferents activitats per reivindicar el 8M, Dia Internacional de les Dones
28 febrer 2022

## Gandia programa diferents activitats per reivindicar el 8M, Dia Internacional de les Dones28 febrer 2022Última actualització: 28 febrer 2022

![](../gestion/img/4bd8ed7fe0f274552681dcc3eaa548a25afee5883579c144d9b2f05f285409f4.jpg)  
  

La regidora d'Igualtat, Diversitat i Polítiques Inclusives, **Juana Navarro**, ha presentat aquest matí la programació sota el títol 'Totes podem ser referents' amb motiu del **Dia Internacional de les Dones que se celebra el 8 de març**. «_El 8 M continua sent una referència i una data important. Cal recordar que es commemora perquè, malgrat tot, continua existent una important desigualtat entre homes i dones_», ha declarat Navarro.  
  
Tal com ha explicat la regidora, el lema que s'ha escollit des de la regidoria d'Igualtat és un clam cap a la inspiració en altres dones. En aquesta línia, el cartell d'enguany, dissenyat per Ana Sentieri, reprodueix el mític dibuix feminista "We can do it" amb una figura construïda a partir de diferents rostres de dones. «_Totes som imprescindibles en la lluita per la consecució dels drets i la igualtat de gènere. La diversitat, la interculturalitat o l'edat són elements que cal fer visibles_», ha afegit Navarro.  
  
A més del cartell, la representació del feminisme també es farà visible a través d'un monument que ja situat a la plaça de l'Ajuntament. Aquest mostra el bust d'una dona amb colors morats i conté la mirada en blanc i negre de la clàssica feminista Clara Campoamor. «_Ella, com també altres moltes dones, van marcar el camí de la igualtat i el feminisme encara continua els seus passos_», ha assenyalat Navarro.  
  
Enguany s'ha preparat una ampla programació d'activitats com exposicions, xarrades, teatre, recitals, un concert, un concurs d'aparadors amb la decoració del 8M, entre altres. A més, el 5 de març es realitzarà a les 18.00 h al Teatre Serrano l'homenatge de la ciutat a les seues dones en el qual les protagonistes seran Teresa Pascual Soler, Carmen Morant Zacarés i Charo Sabater. Aquest esdeveniment comptarà també amb l'actuació dels alumnes de l'acadèmia de Dansa Sonsoles Borja.  
  
Com a novetat, la regidora d'Igualtat ha anunciat que s'instal·laran punts violeta dins de la campanya #NoEstàsSola en el mercadet dels dissabtes. La informació detallada de tota la programació es pot consultar en la pàgina web d'Igualtat Gandia. A banda dels actes, Gandia es pintarà de morat a través dels bancs distribuïts pels diferents barris de la ciutat; al lletrer 'Gandia' de la platja; i s'il·luminarà l'Ajuntament amb aquest color per a simbolitzar aquesta data tan commemorativa com és el 8 de març.

[Documentos adjuntos](../gestion/documentos/a509ae159bd4c0f921e912603aef30a2e4ef0a679413bd220690ef70e44bc175.jpg)

[Twittear](https://twitter.com/share)